《宿韬光望海日》
明代·毛先舒

龙宫鹫岭天下奇，韬光更上升云梯。苍穹仿佛欲摩顶，石气云云拂衣冷。

山僧邀我山中宿，乘兴扶筇踏岩谷。便因晞发卧峰头，俯听檐铃和风竹。

夜深月没静群籁，隔树明河似萦带。须臾微红乍起灭，曈昽正出扶桑外。

天浮海潏见俄顷，不觉此身驻西岭。谁持青镜写燕支，闪烁团圞无定影。

沧波一半吹紫涛，良久不见东方高。凌风欲去更惆怅，天水茫茫两摇漾。

绀殿红楼黯欲开，下方始听鸡三唱。

作者简介：（1620—1688）明末清初浙江仁和人，字稚黄，后更名骠，字驰黄。陈子龙、刘宗周弟子。明诸生。工诗，为西泠十子之首。与毛际可、毛奇龄齐名，时称“浙中三毛，文中三豪”。所作不涉时事，一生不出里门。精音韵学。有《歊景楼诗》、《声韵丛说》、《东苑诗钞》、《思古堂集》等。